Min inligting oor watertekort in PtaArgieffoto Die stad Tshwane wag vir inligting van Eskom af en weet dus nog nie hoe lank inwoners van Pretoria nog sonder water sal moet klaarkom nie. Indien alles goed verloop, sal groot dele van Pretoria egter nog etlike dae sonder water wees. Water is sedert Sondag na onder meer Garsfontein, Mooikloof, Mamelodi, Cullinan en Waterkloof afgesny. Dit kom nadat ŉ kragonderbreking by ŉ substasie in Ekurhuleni veroorsaak het dat watertoevoer vanaf Randwater se Mapleton-stasie na die Vlakfontein‑reservoir onderbreek is. “Randwater pomp tans 46% minder water as wat normaalweg gepomp word, wat veroorsaak dat die vloei van water in hul eie reservoirs uiters beperk is. Gevolglik is die watertoevoer na Tshwane se reservoirs ook beperk,” het Phillip Nel, hoof van bruikbaarheidsdienste in Tshwane, gesê. Hy sê Eskom wag nog vir toetsuitslae oor die herstelwerk wat gisteraand gedoen is. “Indien die uitslae positief is, sal Eskom kragvoorsiening aan Randwater herstel, wat die vloei by dié reservoirs binne die volgende dag sal herstel. Tshwane se eie reservoirs behoort dan binne die volgende paar dae opgevul te word.”